b'\n_START_ARTICLE_\nRen\xc3\xa9 Marsiglia\n_START_SECTION_\nUra pelaajana\n_START_PARAGRAPH_\nMarsiglia aloitti pelaajauransa US Boulognessa 1976 edustettuaan juniorivuotensa Aubagnea ja SO Caillolsia. H\xc3\xa4n edusti kaksi kautta Boulognea, kunnes siirtyi 1978 p\xc3\xa4\xc3\xa4sarjaan nousseeseen Lilleen. H\xc3\xa4n edusti Lille\xc3\xa4 liigassa viiden kauden ajan ja pelasi seuran paidassa l\xc3\xa4hes 150 liigaottelua. Lillest\xc3\xa4 puolustavana keskikentt\xc3\xa4pelaajana viihtynyt Marsiglia kulki RC Lensin ja Sporting Toulon Varin kautta OGC Niceen. Marsiglia edusti rivieralaisseuraa seitsem\xc3\xa4n kauden ajan ja kuului seuran avainpelaajistoon. H\xc3\xa4n j\xc3\xa4tti joukkueen kes\xc3\xa4ll\xc3\xa4 1994 ja pelasi uransa viimeisen kauden 1994\xe2\x80\x931995 Amiensissa.\n_START_SECTION_\nUra valmentajana\n_START_PARAGRAPH_\nPelaajauransa j\xc3\xa4lkeen Marsiglia siirtyi Amiensin valmennuskeskukseen, josta h\xc3\xa4n nousi seuran p\xc3\xa4\xc3\xa4valmentajaksi marraskuussa 1998 h\xc3\xa4nt\xc3\xa4 Lilless\xc3\xa4 valmentaneen Arnaud Dos Santosin saatua potkut. Marsiglia pelasti Amiensin putoamiselta Division 2:sta kaudella 1998\xe2\x80\x931999, mutta seuraava kausi sujui murheellisesti, ja lopulta h\xc3\xa4n sai potkut helmikuussa 2000. Seura putosi Marsiglian potkuista huolimatta Nationaliin kauden p\xc3\xa4\xc3\xa4tteeksi._NEWLINE_Marsiglia jatkoi uraansa Le Havre AC:n valmennuskeskuksessa 2000\xe2\x80\x932001 ja palasi p\xc3\xa4\xc3\xa4valmentajaksi kaudelle 2001\xe2\x80\x932002 AS Cannesin joukkueeseen. H\xc3\xa4n valmensi joukkuetta yhden kauden, siirtyi sitten Olympique Al\xc3\xa8sin valmentajaksi ja palasi j\xc3\xa4lleen kaudeksi 2003\xe2\x80\x932004 AS Cannesin per\xc3\xa4simeen. H\xc3\xa4n sai potkut teht\xc3\xa4v\xc3\xa4st\xc3\xa4\xc3\xa4n elokuussa 2004._NEWLINE_Hein\xc3\xa4kuussa 2005 Marsiglia palasi pelaajaurallaan edustamaansa OGC Niceen ja toimi kauden 2005\xe2\x80\x932006 ajan pelaajatarkkailijana. Kes\xc3\xa4ll\xc3\xa4 2006 h\xc3\xa4n nousi seuran valmennuskeskuksen johtoon ja toimi teht\xc3\xa4v\xc3\xa4ss\xc3\xa4 nelj\xc3\xa4n vuoden ajan. Maaliskuussa 2010 Marsigliasta tuli seuran edustusjoukkueen apulaisvalmentaja. Yhdess\xc3\xa4 \xc3\x89ric Royn kanssa h\xc3\xa4n onnistui luotsaamaan Nicen kuiville putoamiskamppailusta, ja kaksikko jatkoi teht\xc3\xa4v\xc3\xa4ss\xc3\xa4\xc3\xa4n my\xc3\xb6s kaudella 2010\xe2\x80\x932011. Vaikka menestys oli j\xc3\xa4lleen vaisua ja Nice s\xc3\xa4ilytti vain vaivoin sarjapaikkansa, Roy ja Marsiglia jatkoivat valmentajina my\xc3\xb6s kaudelle 2011\xe2\x80\x932012. Vaikea syyskausi johti lopulta Royn potkuihin marraskuun puoliv\xc3\xa4liss\xc3\xa4 2011 ja Marsigliasta tuli seuran p\xc3\xa4\xc3\xa4valmentaja. Marsiglian johdolla Nice onnistui parantamaan hieman otteitaan ja s\xc3\xa4ilytti sarjapaikkansa lopulta nelj\xc3\xa4n pisteen turvin. Kauden j\xc3\xa4lkeen Marsiglia ilmoitti, ettei jatka seuran p\xc3\xa4\xc3\xa4valmentajan._NEWLINE_Joulukuun lopussa 2013 Marsiglia palasi valmennusteht\xc3\xa4viin Ligue 2:n h\xc3\xa4nnille juuttuneen N\xc3\xaemes Olympiquen uutena p\xc3\xa4\xc3\xa4valmentajana. Marsiglian johdolla N\xc3\xaemes onnistui nousemaan pois putoamisviivan alapuolelta ja 15. sija takasi sarjapaikan s\xc3\xa4ilymisen. Kauden j\xc3\xa4lkeen h\xc3\xa4n joutui kuitenkin tekem\xc3\xa4\xc3\xa4n tilaa Jos\xc3\xa9 Pasqualettille._NEWLINE_Marsiglia kuoli sy\xc3\xb6p\xc3\xa4\xc3\xa4n 57-vuotiaana 25. syyskuuta 2016.'